अन्य कृष्णभक्त कवियों की भांति तिरुनाल ने भी गोपी विरह के द्वारा विप्रलंभ की वेदना को वाणी दी है। इस दृष्टि से वे ब्रजभाषा की समृद्ध काव्य-परंपरा के बहुत निकट आ जाते हैं। उन्होंने जिस निपुणता से विरह की पीड़ा को सीधी-सादी शब्दावली में व्यक्त किया है, वह उनकी सजग संवेदना तथा मनोवैज्ञानिक कौशल की परिचायक है। जब ब्रज का हृदय ही निकल गया और प्रिय के विरह में वृक्ष, लता, कुंज तक मुरझा गए तो प्रेमाकुल गोपियों और अन्य ब्रजवासियों को धीरज कैसे मिल सकता था-